KIRJALLINEN KYSYMYS E-3367/02

esittäjä(t): Daniela Raschhofer (NI) komissiolle

(27. marraskuuta 2002)

Aihe: Sapard-ohjelma

Euroopan tilintarkastustuomioistuimen viimeisimmästä vuosikertomuksesta käy ilmi muun muassa, että hakijavaltioille tarkoitetuista Sapard-varoista maksettiin yhteensä vain 9,2 prosenttia ja että ainoastaan 0,1 prosenttia niistä eli noin miljoona euroa päätyi loppukäyttäjille.

1. Miksi varoista maksettiin ainoastaan 9,2 prosenttia? Johtuuko alhainen maksuprosentti komissiosta vai itse edunsaajamaista?

2. Onko ohjelma käynnistetty kaikissa hakijavaltioissa?

3. Ainoastaan 0,1 prosenttia varoista todellakin päätyi loppukäyttäjille. Pitääkö komissio Sapard-ohjelmaa onnistuneena?

4. Aikooko komissio ryhtyä toimenpiteisiin hakijavaltioiden maanviljelijöiden avustamiseksi liittymisvalmisteluissa, mikäli se pitää Sapard-ohjelmaa epäonnistuneena?

5. Millaisista toimenpiteistä olisi siinä tapauksessa kysymys?

6. Tilintarkastustuomioistuimen Sapard-ohjelmaa kohtaan esittämä kritiikki ei ole muuttunut edellisistä vuosikertomuksista, numerotietoja lukuun ottamatta. Miksi komissio ei ole vieläkään löytänyt sopivaa ratkaisua ongelmaan?

Franz Fischlerin komission puolesta antama vastaus

(7. helmikuuta 2003)

1. Maatalouden ja maaseudun kehittämisen erityisestä liittymisohjelmasta (Sapard-ohjelmasta) ehdokasvaltioille suoritettavat maksut ovat laillisesti mahdollisia ainoastaan silloin, jos kyseinen valtio on luonut rakenteet ohjelman hallinnoimiseksi ja saanut komissiolta päätöksen tuen hallinnoinnin siirtämisestä toimeenpanovirastoille. Tilintarkastustuomioistuimen uusin kertomus kattaa vuoden 2001, jonka loppuun mennessä useat valtiot, jotka vastaavat valtaosasta Sapard-varoja, eivät olleet päässeet edellä mainittuun vaiheeseen, joten niille ei voitu suorittaa maksuja. Toinen maksuja rajoittava seikka oli se, että tilille maksetut summat oli rajoitettu puoleen laillisesta enimmäismäärästä. Tämä tehtiin moitteettoman varainhoidon pohjalta, koska ei ollut objektiivisia syitä suorittaa maksuja lailliseen enimmäismäärään saakka. Tämä ja kaikki muut edellä mainitut seikat selitetään komission Sapard-ohjelman vuoden 2001 vuosikertomuksen 7 jaksossa.

2. Ohjelma on käynnistetty kaikissa ehdokasvaltioissa, ja niistä viimeisenä Unkari on varmistanut myönteisen päätöksensä 26. marraskuuta 2002.

3. Esitetty luku liittyy vuoden 2001 lopun tilanteeseen. Tuensaajille maksettava summa on kasvanut oleellisesti siitä lähtien. Kuten Sapard-ohjelman vuoden 2001 vuosikertomuksessa todetaan, komissio katsoo lisäksi, että välineen arviointi maksujen kannalta saattaa antaa vääristyneen kuvan tilanteesta erityisesti tässä vaiheessa. On syytä huomauttaa, että toinen Sapard-ohjelman päätavoitteista on vaikuttaminen yhteistä maatalouspolitiikkaa ja siihen liittyviä politiikkoja koskevan yhteisön säännöstön täytäntöönpanoon. Sapard-ohjelman hallinnointijärjestelmien luominen helpottaa huomattavasti yhteisön säännöstön täytäntöönpanoa monilla aloilla jäseneksi liityttäessä.

4. ja 5. Muuten samanlaisissa olosuhteissa komissio olisi itsekin pitänyt parempana Sapard-ohjelman nopeampaa toteuttamista. Jos ohjelman toteuttamisessa on esiintynyt erityisiä vaikeuksia, niitä on yleensä käsitelty seurantakomitean kokouksissa ja niihin on tarvittaessa puututtu ohjelmia muuttamalla. Lisäksi komissio rahoitti kesäkuussa 2002 seminaarin, johon osallistuivat kaikki kymmenen valtiota käsitelläkseen muun muassa tätä asiaa. Komissio myös pyysi 13. kesäkuuta 2002 päivätyllä kirjeellä ehdokasvaltioita tekemään ehdotuksia oikeudellisten puitteiden yksinkertaistamisesta. Menojen kehittymisestä voidaan todeta, että vuoden 2002 kolmatta vuosineljännestä koskevat selvitykset osoittavat, että toteuttaminen lisääntyy nopeasti suurimmassa osassa niitä valtioita, jotka saivat vuonna 2001päätökset hallinnoinnin siirtämisestä.

6. Tilintarkastustuomioistuimen esittämään kritiikkiin, paitsi talousarvion käyttöönottoa koskeviin edellä kommentoituihin huomautuksiin, on vastattu perustellusti. Jotkin välineen hallinnointia koskevat huomautukset on nyt otettu huomioon yhteisön ja kunkin ehdokasvaltion välisissä monivuotisissa rahoitussopimuksissa, (mikä on osoitusta kiinnostuksesta ja seurantakomitean toimivallan paremmasta määrittelystä). Tilintarkastustuomioistuimen mainitsemista puutteista Sapard-ohjelman hallinnoinnin hajauttamista koskevissa komission hyväksymismenettelyissä voidaan todeta, että komissio on ilmoittanut sitoutuvansa korjaamaan nämä puutteet.